Domenico Berardi

**Domenico Berardi** (lindur më 1 gusht 1994) është një futbollist profesionist italian i cili luan si sulmues për klubin italian Sassuolo dhe kombëtaren italiane.

## Karriera me klube
### Vitet e para
Berari ka lindur në Cariati dhe e nisi karrierën e tij si futbollist në moshën 13 vjeçare duke u bërë pjesë e akademisë së Cosenza. Tre vite më pas, ai u bashkua me akademinë e Sassuolos. Para se të kalonte te Sassuolo, Berardi refuzoi të bëhej pjesë e akademisë së Juventusit për shkak se ishte tifoz i Interit. 

### Sassuolo
#### 2010–2015: Debutimi me ekipin e parë dhe rekordet e golave në Serie A
Berardi u bë pjesë e ekipit të parë të Sassuolon në sezonin 2012–13, duke debutuar si profesionist më 27 gusht 2012 në moshën 18 vjeç në një ndeshje të fituar 3—0 kundër Cesenës. Ai shënoi golin e parë si profesionist vetëm pesë ditë më pas, në një fitore 2–1 ndaj Crotones. Në përfundim të sezonit, Berardi u shpall lojtari më i mirë i Serie B në ceremoninë vjetore të çmimeve Gran Galà del calcio. Ai kontriboi në ngjitjen e Sassuolos në Serie A për herë të parë në histori. Në qershor 2013, ai u përshkrua si "ylli i padiskutueshëm i Sassuolos.

Më 2 shtator 2013, Juventus konfirmoi në uebfaqen e saj zyrtare internet se Berardi ishte blerë nga klubi në formën e bashkpronësisë. Si pjesë e marrëveshjes, Luca Marrone u bë pjesë e Sassuolos kurse Berardi u huazua për sezonin 2013–14. Juventusi gjithsej pagoi 4.5 milion €. Berardi u huazua për të gjithë sezonin 2013–14 te Sassuolo. Ai bëri debutimin e tij në Serie A në moshën 19 vjeç më 25 shtator 2013 në barazimin 1–1 në transfertë ndaj Napolit. Goli i tij i parë në elitë erdhi më 6 tetor 2013 me penallti në një humbje 3–1 kundër Parma. Dy javë më pas, Berari shënoi me penallti në fitoren 2–1 kundër Bolonjës duke i dhënë Sassuolos fitoren e parë në Serie A. Më 3 nëntor, Berardi shënoi një tregolësh, përfshirë dy me penallti, në fitoren 4–3 në transfertë kundër Sampdorias.

Më 12 janar 2014, Berardi shënoi katër gola në fitoren 4–3 në shtëpi kundër Milanit. Duke bërë këtë, ai u bë lojtari i dytë më i ri që shënon katër gola në të njëjtën ndeshje – lojtari më i ri ishte 18 vjeçari Silvio Piola në vitin 1931 – dhe gjithashtu lojtari i parë që i shënon katër gola Milanit në një ndeshje në kampionat. Më 6 maj, Berardi shënoi tregolëshin e tretë sezonal, duke reaziluar tre herë në pjesën e parë në fitoren 4–3 kundër Fiorentinës. Ai e mbylli sezonin me 16 gola në 29 ndeshje me Sassuolon e cila siguroi qëndrimin në Serie A për sezonin e ardhshëm.

Në korrik 2014, u konfirmua se Berardi do të qëndroj në huazim te Sassuolo edhe për sezonin 2014–15. Gjithashtu të dy klubet rinovuan marrëveshjen e tyre të bashkpronësisë për lojtarin. Ai e përfundoi kampionatin me 15 gola dhe 10 asiste, duke qënë një nga asistuesit më të mirë. Ai arriti 30 gola në kampionat në 59 ndeshje, që u vu re nga UEFA se ishte më i shpejtë se 70 ndeshjet e luajtur nga Lionel Messi për të arritur të njëjtin numër golash; U raportua se kjo ishte pjesë e marrëveshjes së transferimit të sulmuesit Simone Zaza te Juventusi, i cili gjithashtu ruajti të drejtën e riblerjes së Berardit në vitin 2016.

#### 2015–2018: Debutimi në Evropë dhe golashënuesi më i mirë i Sassuolos
Berardi e nisi sezonin 2015–16 duke u emëruar lojtari më i mirë i fitores 2–1 kundër Napolit. Gjatë ndeshjes ai asistoi golin e Floro Flores por pësoi edhe një dëmtim që e mbajti jashtë për një muaj e gjysëm. Ai u rikthye nga dëmtimi më 20 shtator duke u aktivizuar si zëvëndësues në barazimin 2–2 kundër Romës në Stadio Olimpico. Më 18 tetor, ai shënoi me penallti në fitoren 2–1 kundër Lazios, duke regjistruar golin e parë të sezonit. Sassuolo e mbylli kampionatin në vendin e 6të, duke u kualifikuar në UEFA Ligën e Evropës për sezonin e ardhshëm.

Më 28 korrik 2016, Berardi bëri debutimin e tij në kompeticionet evropiane në ndeshjen e parë të raundit të tretë kualifikues të Ligës së Evropës kundër FC Luzern, duke shënuar golin e parë evropian në historinë e Sassuolos në një barazim 1–1. Një javë më pas, ai shënoi sërisht në ndeshjen e kthimit që u mbyll me fitoren 3–0 të Sassuolos, e cila u kualifikua në fazën play-off të kompeticionit. Më 18 gusht, Berardi shënoi dhe asistoi dy nga tre golat e fitores kundër Yllit të Kuq të Beogradit në ndeshjen e parë të fazës play-off.

Tre ditë më pas, Berardi i dha fitoren ekipit në ndeshjen hapëse të Serie A kundër Palermos në transfertë, duke shënuar golin e vetëm me penallti. Në ndeshjen e kthimit kundër Yllit të Kuq të Beogradit, Berardi vazhdoi me formën e tij fantastike, duke shënuar golin e vetëm të ekipit të tij në një barazim 1–1, një rezultat i mjaftueshëm për të kualifikuar Sassuolon në fazën e grupeve. Më 28 gusht, pasi shënoi në fitoren 2–1 kundër Pescara, Berardi u bë italiani më i ri që nga viti 1994 që shënon 40 gola në Serie A, si dhe lojtari i ri i dytë mbrapa brazilianit Alexandre Pato, në moshën 22 vjeç e 27 ditë. Gjatë kësaj ndeshje, ai pësoi edhe një dëmtim në ligamentin e gjurit, duke bërë që të humbiste pjesën e mbetur të vitit 2016.

Pas katër muajsh e gjysëm jashë fushave, Berardi u rikthye më 8 janar 2017 në barazimin pa gola kundër Torinos, duke luajtur si zëvëndësues në pjesën e dytë. Ai e mbylli sezonin me 25 ndeshje dhe 10 gola në kampionat dhe Ligën e Evropës. Më 24 gusht, Berardi firmosi një kontratë të re pesë-vjeçare me klubin, duke zgjatur qëndrimin e tij në Mapei Stadium. Gjatë sezonit 2017–18, Berardi zhvilloi një sezon poshtë pritshmërive, duke shënuar vetëm katër gola, e ndikuar edhe nga largimi i trajnerit Eusebio Di Francesco.

#### 2018–vazhdon: Rikthimi në nivele të larta dhe rekorde të tjera
Sezoni 2018–19 pa emërimin e Roberto De Zerbit si trajneri i ri i ekipit; më 19 gusht, Berardi shënoi golin e vetëm në ndeshjen kundër Interit në javën e parë të Serie A. Më 7 tetor, ai luajti ndeshjen e tij të 200të në të gjitha kompeticionet me klubin në humbjen 2–0 kundër Napolit.

Më 1 shtator 2019, në ndeshjen e dytë të sezonit 2019–20, Berardi shënoi një tregolësh në fitoren 4–1 kundër Sampdorias. Në ndeshjen e javës së tretë, ai shënoi dy gola të tjerë në fitoren 4–2 kundër Romës.

## Karriera ndërkombëtare
Berardi ka luajur tre ndeshje me ekipin kombëtar nën-19 dhe ka shënuar një gol. Ai bëri debutimin e tij me kombëtaren nën-21 më 4 qershor 2014 në miqësoren e fituar 4–0 kundër Malit të Zi. Ai luajti edhe në një tjetër miqësore më 13 gusht kundër Rumanisë, e cila u mbyll me një humbje 2–1.

## Statistikat e karrierës
### Klube
## Referime 
## Lidhje të jashtme 
*Domenico Berardi te Soccerway.com
*Profili te Eurosport Asia